‘Zuma moet aan wit mense sê waar hulle met hom staan’Pieter Groenewald tydens ‘n vorige toespraak in die parlement. Foto: Twitter Die VF Plus het gesê pres. Jacob Zuma en sy regering het die droom van 1994 se reënboognasie vernietig en skep groot rassewrywing met sy voortdurende aanvalle op wit mense. “Die tyd het aangebreek dat hy vir die wit mense van die land sê presies waar hulle met hom staan,” het dr. Pieter Groenewald, leier van die VF Plus, Woensdag in ŉ verklaring gesê. Dr. Groenewald het met Woensdag se begrotingsposdebat van die staatspresident gesê daar was ŉ groot welwillendheid aan die kant van wit mense om die land te help bou vir die toekoms en om hul bydraes te lewer om Suid-Afrika ŉ beter plek te maak. Hy het gesê dit is nie gedoen met arrogansie of die verwagting vir bevoorregting of om beter as die res van die bevolking behandel te word nie. “Maar ŉ groot ontnugtering het nou ingetree. Die Grondwet bepaal die president moet eenheid in die land bewerkstellig. Maar hy doen dit nie. Hy sê die probleme in die land het begin toe Jan van Riebeeck in 1652 hier geland het en dat wit monopolie die land se probleme veroorsaak,” het Groenewald gesê. “Hy vertel veral die swart mense gereeld dat dit sleg met hulle gaan, dat hulle arm is en nie werk het nie en dat hierdie ongelykheid wit mense se skuld is omdat hulle die grond gesteel het. “Die minister vir sosiale ontwikkeling gee selfs vir wit joernaliste die skuld vir die probleme by Sassa. Dan moet hy nie verbaas wees as die premier van Noordwes die tragiese voorval by Coligny in ŉ rassevoorval verander deur te sê wit boere het die swart seun vermoor nie. “Is daar geen respek meer vir die reg nie? Ek sê vandag aan die president hy veroorsaak rassespanning in Suid-Afrika.” Groenewald het sy standpunt herhaal dat die wit mense van Suid-Afrika nie vra vir spesiale behandeling nie. “Al wat hulle vra is gelyke regte en gelyke behandeling.” Hy het gesê die president moet Donderdag in sy antwoord aan die wit mense sê wat wit mense moet doen om hom tevrede te stel dat hulle ŉ bydrae lewer om die land te laat werk. “Ons vra nie ŉ geskiedenisles nie. Ons ken dit. Hy moet sê wat hy wil hê die wit mense moet doen om deel te word van die nuwe Suid-Afrika. Laat hy een keer in sy lewe eerlik hieroor wees,” het dr. Groenewald gesê.